

**กรมการแพทย์โชว์นวัตกรรมหุ่นยนต์ผสมยาเคมีบำบัดที่จดสิทธิบัตรสิ่งประดิษฐ์เป็นเครื่องแรกของประเทศไทย   
คิดค้นโดยคนไทยเพื่อคนไทย ยกระดับความปลอดภัยให้แก่ประชาชน**

กรมการแพทย์ โชว์นวัตกรรมหุ่นยนต์ผสมยาเคมีบำบัดจดสิทธิบัตรสิ่งประดิษฐ์ เป็นเครื่องแรกของประเทศไทย ที่โรงพยาบาลมะเร็งอุดรธานี ร่วมกับคณะวิศวกรรมศาสตร์ สถาบันเทคโนโลยีพระจอมเกล้าเจ้าคุณทหารลาดกระบัง คิดค้นโดยคนไทยเพื่อคนไทย และขยายผลการใช้งานเพิ่มที่โรงพยาบาลมหาวชิราลงกรณธัญบุรี และโรงพยาบาลมะเร็งอุบลราชธานี พร้อมทั้งส่งยาไปยังหน่วยงานเครื่อข่าย มีความแม่นยำสูง ปลอดภัย ทำงานด้วยแขนกล ภายใต้การกำกับดูแลของเภสัชกรผู้เชี่ยวชาญ

**นายแพทย์ทวีศิลป์ วิษณุโยธิน อธิบดีกรมการแพทย์** กล่าวว่า กรมการแพทย์ ร่วมขับเคลื่อนนโยบายของนายสมศักดิ์ เทพสุทิน รัฐมนตรีว่าการกระทรวงสาธารณสุข ในด้านมะเร็งครบวงจร ผลักดันการให้บริการทางการแพทย์และสาธารณสุขสู่ยุคดิจิทัล ทำให้การรักษาและเครื่องมือทางการแพทย์ได้รับการพัฒนาผ่านกระบวนการ Digital transformation อย่างต่อเนื่อง โดยนำเทคโนโลยี นวัตกรรมต่างๆ มาใช้ในการรักษาผู้ป่วย เพื่อลดระยะเวลาการรอคอย การนอนโรงพยาบาล เพิ่มความรวดเร็วถูกต้อง ปลอดภัย และแม่นยำ ลดภาระงานของเจ้าหน้าที่ ซึ่งหนึ่งในโรคที่เป็นปัญหาสุขภาพสำคัญของประชาชนไทยและทั่วโลกคือโรคมะเร็ง ผู้ป่วยมะเร็งปัจจุบันประมาณ 4.5 แสนราย รายใหม่ปีละประมาณ 1.4 แสนราย เสียชีวิตปีละประมาณ 8 หมื่นราย หากผู้ป่วยการเข้าถึงบริการและรับการรักษาอย่างเหมาะสมในเวลาอันรวดเร็ว จะเป็นหัวใจสำคัญทำให้ผู้ป่วยมะเร็งมีโอกาสหายขาดและมีคุณภาพชีวิตที่ดีขึ้นได้ ซึ่งวิธีการรักษาหลัก ๆ ของโรคมะเร็งประกอบด้วย การผ่าตัด รังสีรักษา และเคมีบำบัด จะเห็นได้ว่าการให้ยาเคมีบำบัดเป็นหนึ่งในเครื่องมือสำคัญของการรักษาโรคมะเร็ง ซึ่งมากกว่าร้อยละ 50 ของผู้ป่วยมะเร็งจำเป็นต้องได้รับการรักษาชนิดนี้ กรมการแพทย์ จึงได้วางกรอบทิศทางการพัฒนาหน่วยงานให้มุ่งเน้นการสร้างนวัตกรรมและการขยายผลนวัตกรรมที่มีอยู่ไปสู่ระบบสุขภาพ ปัจจุบันมีหุ่นยนต์เคมีบำบัดในสังกัด จำนวน 3 เครื่อง ซึ่งโรงพยาบาลมะเร็งอุดรธานีเป็นหน่วยงานที่พัฒนาหุ่นยนต์ผสมยาเคมีบำบัด เป็นเครื่องแรกของประเทศไทย คิดค้นโดยคนไทยเพื่อคนไทย และเป็นต้นแบบการส่งยาเคมีบำบัดไปสู่โรงพยาบาลใกล้เคียงในเขตสุขภาพที่ 8 โดยได้ให้ยาเคมีบำบัดแก่ผู้ป่วย รวม 5,529 ราย และได้ขยายผลการใช้เพิ่มไปยังโรงพยาบาลมหาวชิราลงกรณธัญบุรี รับผิดชอบดูแลผู้ป่วยโรคมะเร็งในเขตสุขภาพที่ 4 โดยได้ให้ยาเคมีบำบัดแก่ผู้ป่วย รวม 5,243 ราย และโรงพยาบาลมะเร็งอุบลราชธานี รับผิดชอบดูแลผู้ป่วยโรคมะเร็งในเขตสุขภาพที่ 10 โดยได้ให้ยาเคมีบำบัดแก่ผู้ป่วย รวม 6,000 ราย ทั้งนี้ ผลงานดังกล่าวได้รับรางวัลเลิศรัฐ 2567 ระดับดีเด่น (Best of The Best) เพื่อให้ผู้ป่วยได้รับการรักษาด้วยยาเคมีบำบัดอย่างรวดเร็ว ทั่วถึง ตามนโยบายกระทรวงสาธารณสุข มะเร็งรักษาทุกที่ (Cancer anywhere)

โรงพยาบาลมะเร็งอุดรธานี กรมการแพทย์ร่วมกับคณะวิศวกรรมศาสตร์ สถาบันเทคโนโลยีพระจอมเกล้าเจ้าคุณทหารลาดกระบัง พัฒนานวัตกรรมหุ่นยนต์ผสมยาเคมีบำบัด เป็นโรงพยาบาลแห่งแรกในประเทศไทย สามารถผสมยาเคมีบาบัดได้ 24 ชนิด หุ่นยนต์มีความแม่นยำในการเตรียมยา มากกว่ามนุษย์ (98.24% : 95.05%) มีความปลอดภัย ทำงานด้วยแขนกล ควบคุมด้วยระบบอัตโนมัติในสภาวะปลอดเชื้อ ลดการปนเปื้อน รั่วไหลของยาเคมีบำบัดสู่สิ่งแวดล้อมตามมาตรฐานการเตรียมยา ภายใต้การกำกับดูแลของเภสัชกรผู้เชี่ยวชาญ ซึ่งผ่านการศึกษาวิจัยในด้านความปลอดภัยและแม่นยำเพื่อช่วยเพิ่มประสิทธิภาพและความปลอดภัยต่อบุคลากรรวมถึงผู้ป่วยมะเร็ง โดยเริ่มต้นพัฒนาตั้งแต่ปี 2562 ทดสอบระบบแลได้รับสิทธิบัตรสิ่งประดิษฐ์ ในปี 2564 และใช้งานจริงตั้งแต่เดือนมีนาคม 2565 เป็นต้นมา สามารถลดการนำเข้าเครื่องมือราคาแพงได้ และมีความสะดวกในการใช้งานมากกว่าเครื่องมือที่นำเข้าจากต่างประเทศ

#กรมการแพทย์ #โรงพยาบาลมะเร็งอุดรธานี #โรงพยาบาลมะเร็งอุดรธานี #โรงพยาบาลมหาวชิราลงกรณธัญบุรี

ขอขอบคุณ 3 ธันวาคม 2567